નરેન્દ્ર મોદીના વિરોધીઓને આ બધું સાંભળીને શેર લોહી ચડ્યું હશે, પણ કહેવતમાંના ખોડવાળા ખાટલાની જેમ આખી વાતને પાયો જ નથી. સોનિયા અને રાહુલના કમનસીબે આક્રમકતા કદી વિશ્ર્વાસપાત્રતાની ખોટ પૂરી શકતી નથી. રાહુલે ભાજપ અને તેના સાથીઓને સત્તા માટે લડી રહેલા કૌરવો ગણાવ્યા અને કોંગ્રેસની સરખામણી પાંડવો સાથે કરી ! પણ હકીકત એ છે કે મોટા મોટા દાવાઓ કરવાથી કે ખોખલી આપવડાઈથી જનતા અંજાતી નથી. કોંગ્રેસમાં એવું કશું નથી કે લોકોને તેનામાં પાંડવોનાં દર્શન થાય અને છતાં આ સરખામણીમાં કોંગ્રેસની સત્તા માટેની માનસિકતા ખુલ્લી પડી જાય છે. પાંડવો પોતાના હક્ક માટે મહાભારતનું યુદ્ધ લડ્યા. કોંગ્રેસ માને છે કે દિલ્હીની ગાદી પર તેનો અને માત્ર તેનો જ હક્ક છે. અન્ય પક્ષો લોકશાહી ઢબે ચૂંટાયા હોય તો પણ રાજ કરવા માટે ગેરલાયક છે અને તેમને કોઈ પણ ભોગે ઉથલાવવાનો તેનો અધિકાર છે. રાહુલ ગાંધીએ અટકની સમાનતાનો ગેરલાભ લઈને મોદીને ભ્રષ્ટાચારનો પર્યાય ગણાવ્યા. ભાજપ પ્રમુખ અમિત શાહને તેમણે હત્યાના આરોપી તરીકે ઓળખાવ્યા. કોણ માનશે ?